Die Ou Menere – Afrikanergeskiedenis
Die Ou Menere was 'n Afrikaanse sangpaar wat drie albums tussen 1969 en 1981 vrygestel het.
Die groep het bestaan uit Anton Rossouw en Stephanus Petrus (Fanus) Botha, wat onderskeidelik op 18 Oktober 1937 en 9 Mei 1938 gebore is. Fanus het in die onderwys aan die Universiteit van Pretoria gestudeer en rugby vir die destydse Noord-Transvaal en Transvaal gespeel. Hy het in 1962 by die Hoërskool Vryburger in Germiston skoolgehou, maar toe sy pa siek geword het, het hy in die distrik van Marikana naby Rustenburg gaan boer. Hier het hy vir Anton, 'n onderwyser by die Laerskool Marikana, ontmoet.
Hulle het bevriend geraak en onder meer saam gholf en tennis gespeel. Hulle het elke Woensdag , nadat hulle tennis gespeel het, 'n drankie gaan drink. Een dag het Fanus vir Anton genooi om by hom en sy vrou te gaan kuier. In die motor het Anton begin sing terwyl Fanus geharmonieer het. Fanus was beïndruk met hoe nootvas Anton was.
Dr. Con Smit, die plaaslike dokter, het hulle hoor sing, en 'n oudisie in Johannesburg by Albie Venter van die platemaatskappy Brigadiers vir hulle gereël. Die oudisie was 'n sukses, en skielik moes hulle 'n naam vir hulself kry. Anton en Fanus het in die onderwys gestudeer, en by die Universiteit van Pretoria, waar Fanus gestudeer het, het die eerstejaars die seniors as "Menere" aangespreek. Daarom het hulle op Die Ou Menere besluit.
Hul eerste langspeelplaat, O die lekker lewe, het in November 1969 verskyn. Dr. Smit se swaer, die akteur Jacques Loots, het hand bygesit en die woorde vir "Kattebazaar" geskryf. Daar was ook studenteliedjies soos "As die menere", die titelsnit en "Klopdisselboom", asook tradisionele liedjies soos "Willemina", "Oi oi oi" en "My skip" op die album. Dit was nie lank voordat hulle die land saam laat sing het nie.
In 1973 het hulle oorgegaan na die platemaatskappy RPM, en hul tweede album, Kransfontein, is vrygestel met Chris Kritzinger as regisseur. Hul klank was meer gesofistikeerd, en Jacques Loots het hierdie keer die woorde vir "Kaapse branders" en "Marie", 'n komposisie van Irving Berlin, geskryf. Fanus het Afrikaanse woorde vir die tradisionele Maori-wysie "Hiputi tuki" geskryf en die gevolg was die titelsnit, wat 'n groot treffer geword het. Jan en Marti het dit met ander Afrikaanse woorde opgeneem. Hy het ook Afrikaanse woorde vir "Ghost riders in the sky" geskryf en dit "Perde in die maanlig" genoem. Een van die grootste treffers vanaf die album was "As", met humoristiese woorde wat Fanus geskryf het. "Julie", die vrouenaam, nie die maand nie, was 'n Franse wysie en weer eens was Fanus vir die Afrikaanse woorde verantwoordelik.
Anton Goosen het hulle genader met die gedagte om liedjies vir hulle te skryf, maar hy was toe nog nie bekend nie en daar het niks daarvan gekom nie. Hulle het later erken dat hulle 'n fout gemaak het om dit nie te aanvaar nie. In 1979 het hulle 'n transkripsieopname vir die SAUK opgeneem.
Die titelsnit van hul derde en laaste album was "Nostalgie", 'n liedjie wat Neels Uys, 'n onderwyser van Laerskool Marikana, geskryf het. Neels kon self mooi sing en toe hy vir hulle die liedjie gegee het, het hulle besluit om dit die titelsnit te maak. Benewens nuwe opnames van snitte soos "Willemina", "As die menere" en "Varsitygronde" het hulle ook liedjies soos "Klein verdrietjie", "Katryntjie klein", "Die soldate" en "Matlabas" opgeneem. Hulle het vier jaar lank gereeld opgetree; aanvanklik het hulle 'n orkes saam met hulle op die verhoog gehad, maar dit was op die ou einde chaos en hulle het mettertyd weer alleen opgetree. Nadat hulle Nostalgie opgeneem en vrygestel het, het hulle opgehou om saam te sing, maar lewenslange vriende gebly.
Anton is op 1 Mei 1997 in die ouderdom van 59 jaar oorlede, en Fanus het tot 1987 geboer waarna hy op Buffelsbaai afgetree het. Hy is op 18 Julie 2021 in die ouderdom van 83 jaar oorlede.